(ସତ୍ୟପାଠ ବ୍ୟୁରୋ) ନୂଆଦିଲ୍ଲୀଃ ନାଗରିକତା ଆଇନକୁ ବିରୋଧ କରି ପୂର୍ବ ଦିଲ୍ଲୀରେ ଚାଲିଥିବା ହିଂସାରେ ଏଯାଏ ଗଲାଣି ୨୮ ଲୋକଙ୍କ ଜୀବନ। ଆହତଙ୍କ ସଂଖ୍ୟା ୧୨୦ରୁ ଅଧିକ, ଅନେକ ଲୋକ ଏବେ ବି ହସ୍ପିଟାଲରେ ହେଉଛନ୍ତି ଚିକିତ୍ସିତ । ସେପଟେ ହିଂସା ପ୍ରଭାବିତ ଅଞ୍ଚଳ ପରିଦର୍ଶନ କରି ସ୍ଥିତି ନିୟନ୍ତ୍ରଣ ଥିବା କହିଛନ୍ତି ଜାତୀୟ ସୁରକ୍ଷା ପରାମର୍ଶଦାତା ଅଜିତ ଡୋଭାଲ । ଗୃହମନ୍ତ୍ରୀ ଅମିତ ଶାହ ନିଜ ତିରୁବନ୍ନ୍ତପୁରମ ଗସ୍ତ ରଦ୍ଦ କରି, ଦିଲ୍ଲୀରେ ରହି ପରିସ୍ଥିତି ଉପରେ ପୂରା ନଜର ରଖିଛନ୍ତି । ଦିଲ୍ଲରୀର ବିଭିନ୍ନ ଅଞ୍ଚଳରେ କର୍ଫ୍ୟୁ ଲାଗିଛି । ଦଙ୍ଗାକାରୀଙ୍କୁ ଦେଖିବା ମାତ୍ରେ ଗୁଳି ମାରିବାକୁ ରହିଛି କଡ଼ା ନିର୍ଦ୍ଦେଶ ।
ଉତ୍ତର-ପୂର୍ବ ଦିଲ୍ଲୀରେ ନାଗରିକତା ଆଇନକୁ ନେଇ ବ୍ୟାପିଛି ହିଂସା । ଲଗାତର ତିନି ଦିନ ହେଲାଣି ଏ ଅଞ୍ଚଳରେ ହୋଇଥିବା ହିଂସାକାଣ୍ଡରେ ବଢ଼ି ଚାଲିଛି ମୃତ୍ୟୁ ସଂଖ୍ୟା । ସେପଟେ ପୂରା ଦିଲ୍ଲୀ ପ୍ରଶାସନ ପରିସ୍ଥିତି ଉପରେ ନିୟନ୍ତ୍ରଣ ଲାଗି ଚଳାଇଛି ଜୋରଦାର ଉଦ୍ୟମ । ନିଜେ କେନ୍ଦ୍ର ଗୃହମନ୍ତ୍ରୀ ଅମିତ ଶାହ ପରିସ୍ଥିତି ଉପରେ କଡ଼ା ନଜର ରଖିଛନ୍ତି । ଏପଟେ ଜାତୀୟ ସୁରକ୍ଷା ପରାମର୍ଶଦାତା ଅଜିତ ଡୋଭାଲ ମଧ୍ୟ ବୁଲି ଦେଖିଛନ୍ତି ହିଂସା ସ୍ଥିତିଗ୍ରସ୍ତ ଅଞ୍ଚଳ । କେନ୍ଦ୍ର ଗୃହମନ୍ତ୍ରୀ ଅମିତ ଶାହ ହିଂସାରେ ଆହତ ଡିସିପି ଅମିତ ଶର୍ମାଙ୍କ ପରିବାର ଲୋକଙ୍କ ସହ କଥା ହୋଇଛନ୍ତି । ଦିଲ୍ଲୀ ହିଂସା ପରେ ରାଜନୈତିକ ନେତାମାନେ ମଧ୍ୟ ଶାନ୍ତି ବଜାୟ ରଖିବା ଲାଗି ଲୋକଙ୍କୁ ନିବେଦନ କରିଛନ୍ତି । ସେହପରି ପୋଲିସ ମଧ୍ୟ ହିଂସା ସଂପର୍କରେ ଗୁଜବ ଉପରେ ବିଶ୍ବାସ ନ କରିବାକୁ ପରାମର୍ଶ ଦେଇଛି ।
ଶନିବାର ସନ୍ଧ୍ୟାରୁ ହିଁ ଉତ୍ତର-ପୂର୍ବ ଦିଲ୍ଲୀରେ ଦୁଇ ଗୋଷ୍ଠୀ ମଧ୍ୟରେ ଆରମ୍ଭ ହୋଇଥିଲା ମୁହାଁମୁହିଁ ପରିସ୍ଥିତି । ପ୍ରଦର୍ଶନକାରୀ ସାହିନବାଗ, ଜାଫରାବାଦ ଓ ମୌଜପୁରରେ ଧାରଣାରୁ ହଟିବା ଲାଗି ଚାହିଁ ନଥିଲେ । ଏହା ସହ କିଛି ନେତାଙ୍କ ଉଗ୍ର ବୟାନବାଜି, ନିଆଁରେ ଘିଅ ଭଳି କାମ ଦେଲା । ସେପଟେ ଗୃହ ମନ୍ତ୍ରାଳୟର କହିବା କଥା, ଏହି ହିଂସା ପଛରେ ରହିଛି ଭିନ୍ନ କାରଣ । ଆମେରିକା ରାଷ୍ଟ୍ରପତି ଡୋନାଲ୍ଡ ଟ୍ରମ୍ପଙ୍କ ଗସ୍ତ ସମୟରେ ଭାରତର ଛବି ଖରାପ କରିବା ଲାଗି ଷଡ଼ଯନ୍ତ୍ର କାମ କରୁଛି ।
